Χρήστος Μάστορας

Ο Χρήστος Μάστορας (Βοδίνο Δερόπολης, 14 Νοεμβρίου 1986) είναι Έλληνας τραγουδιστής και frontman του συγκροτήματος Melisses. Αποτελεί έναν από τους πιο ταλαντούχους κι επιτυχημένους καλλιτέχνες της γενιάς του, ενώ εξίσου πλούσια με την επαγγελματική του δραστηριότητα είναι και η κοινωνική του δράση.

Τα πρώτα βήματα 
Κατάγεται από το μειονοτικό χωριό Βοδίνο, ένα από τα ελληνοκατοικούμενα βορειοηπειρωτικά χωριά της Αλβανίας και ήρθε στην Ελλάδα με τους γονείς του σε ηλικία 3,5 ετών.

Η οικογένεια του εγκαταστάθηκε στο Κουκάκι, όπου ο ίδιος πήγε σχολείο, αλλά και έκανε τα πρώτα του μουσικά βήματα. Στο Δημοτικό δημιούργησε με δύο φίλους του ένα γκρουπ, γράφοντας και ερμηνεύοντας στίχους πάνω στους έτοιμους ρυθμούς ενός αρμόνιου του πατέρα του. Παράλληλα, ξεκίνησε μαθήματα κιθάρας.

«Μικρός ήθελα να γίνω κιθαρίστας, αυτό ήταν το όνειρό μου. Από τότε που θυμάμαι τον εαυτό μου ήθελα να γίνω ο καλύτερος κιθαρίστας στον κόσμο», έχει δηλώσει ο ίδιος. Ενώ φοιτούσε ακόμα στο Γυμνάσιο, άρχισε να ασχολείται περισσότερο με την μουσική, ηχογραφώντας σε κασέτες τραγούδια των Πυξ Λαξ και έχοντας ως έμπνευση τον τραγουδιστή των Metallica, της αγαπημένης του μπάντας.

Από την κλασσική κιθάρα, πέρασε στην ηλεκτρική κι άρχισε να ηχογραφεί σε υπολογιστή, δημιουργώντας δικά του τραγούδια. Στο Λύκειο έφτιαξε την πρώτη μου μπάντα, τους True Illusion και έγραψε τα πρώτα του κομμάτια, ενώ σύντομα άρχισε να κάνει live εμφανίσεις σε μουσικές σκηνές.

Ο Μάιος του 2008 στάθηκε κομβικός στη ζωή του, καθώς δημιουργήθηκε το συγκρότημα MΕΛΙSSES, που εξελίχθηκε σε ένα από τα πιο επιτυχημένα συγκροτήματα της ελληνικής δισκογραφίας.

Οι ΜΕΛΙSSES 
Το συγκρότημα δημιουργήθηκε με τον Χρήστο Μάστορα στο τραγούδι, τον Θάνο Λαΐτσα στην κιθάρα, τον Κώστα Μαυρογένη στο μπάσο, τον Παντελή Κυραμαργιό στα πλήκτρα και τον Ιάκωβο Σαμψάκη στα ντραμς. Η σημερινή σύνθεση προέκυψε μετά τις αποχωρήσεις του Ιάκωβου Σαμψάκη (2015) και του Παντελή Κυραμαργιού (2017).

Το όνομα ΜΕΛΙSSES προέκυψε από ένα τυχαίο γεγονός, που αποδείχθηκε καρμικό. «Ήμασταν όλα τα μέλη του γκρουπ στο Θησείο και πίναμε ρακόμελα. Κάποια στιγμή, περνάει ένας τύπος και φωνάζει "εδώ τα καλύτερα μέλια, από τις καλύτερες μέλισσες!" Ένας από εμάς τσίμπησε την ατάκα κι έριξε την ιδέα στο τραπέζι να βγάλουμε το συγκρότημα Μέλισσες», έχει διηγηθεί σε συνέντευξή του ο Χρήστος Μάστορας.

Έκαναν το δισκογραφικό τους ντεμπούτο με το «Κρυφά», που παρέμεινε στο top 10 του ελληνικού ραδιοφώνου για 3 μήνες, ενώ τον Μάρτιο του 2010 κυκλοφόρησε το πρώτο τους album, με τίτλο «Μυστικό». 

Μέχρι και σήμερα, έχουν 1 χρυσό δίσκο και 12 τριπλά πλατινένια, πλατινένια και χρυσά digital singles, 10 τραγούδια τους έχουν μπει στο top10 του ραδιοφωνικού chart και 5 singles τους έχουν παραμείνει περισσότερες από 70 εβδομάδες στο no1 του airplay. Παράλληλα, μετρούν περισσότερα από 450 εκατομμύρια YouTube views και 60 εκατομμύρια Spotify streams, έχουν κάνει πάνω από 1.300 live και έχουν εμφανιστεί στα σημαντικότερα θέατρα όλης της Ελλάδας, έχουν αποσπάσει 21 μουσικά βραβεία Mad VMA εκ των οποίων 9 φορές αυτό για το Καλύτερο Συγκρότημα και έχουν συνεργαστεί με περισσότερους από 30 καλλιτέχνες από όλα τα είδη μουσικής.

Οι solo επιτυχίες 
Εκτός από τα δεκάδες no1 hits με τις MEΛΙSSES, ο Χρήστος Μάστορας έχει κυκλοφορήσει και solo κομμάτια, που έγιναν μεγάλες επιτυχίες. 

Το «Δεν Έχω Ιδέα» έγινε πλατινένιο σε ψηφιακές πωλήσεις, ήταν το no1 τραγούδι στην ετήσια λίστα με τις περισσότερες ραδιοφωνικές μεταδόσεις του 2019 (official IFPI top200 Airplay Chart by MediaInspector) και επί σειρά εβδομάδων ήταν no1 trend στο YouTube, όπου το music video μετρά, αυτή τη στιγμή, πάνω από 16 εκατομμύρια views.

Το ντουέτο «Ένα Λεπτό» με τον Δημήτρη Μπάση, ένα single που έγινε χρυσό, κατέκτησε το no2 της ετήσιας λίστας με τις περισσότερες ραδιοφωνικές μεταδόσεις το 2020 (official IFPI top200 Airplay Chart by MediaInspector), ενώ παράλληλα κυριάρχησε και στο YouTube, όπου έγινε no1 trend και το music video του έχει πάνω από 12,9 εκατομμύρια views. 

Μία ακόμα επιτυχημένη του συνεργασία είναι το ντουέτο «Let Me Be» με την παγκοσμίου φήμης Ρίτα Γουίλσον. Το αγγλόφωνο ερωτικό τραγούδι γράφτηκε από τους ίδιους μέσω Skype και παρουσιάστηκε για πρώτη φορά live, στη sold out συναυλία της Γουίλσον στο «Summer Nostos Festival» (2019, Ίδρυμα Σταύρος Νιάρχος) όπου η ίδια προσκάλεσε τον Χρήστο Μάστορα να ανέβει στη σκηνή και να τραγουδήσουν μαζί.

Επίσης, έχει συνεργαστεί δισκογραφικά με τον Γιώργο Νταλάρα, στο «Οι Ελεύθεροι Κι Ωραίοι & Αν Υπάρχει Λόγος», που περιλαμβάνεται στο album του Γιώργου Νταλάρα «Μουσικά γενέθλια – Duets» που ηχογραφήθηκε στο Ηρώδειο (2019).

Μαζί με τον Φίλιππο Πλιάτσικα έχει ερμηνεύσει το «Να Με Θυμηθείς», στο album των Πυξ Λαξ «Μέσα Aπό Tις Φωνές Των Φίλων». Την ενορχήστρωση της διασκευής έκαναν οι ΜΕΛΙSSES, οι οποίοι έπαιξαν και ως μουσικοί.  

Το 2021 «μάγεψε» για ακόμα μία φορά με ένα solo hit, το «Αν», μία δυνατή και τρυφερή μπαλάντα που έγραψαν Arcade, η οποία βρέθηκε αμέσως στις πρώτες θέσεις των YouTube trends και του ραδιοφωνικού airplay και ξεπέρασε σε λίγες ημέρες το 1 εκατομμύριο YouTube views. Το single έγινε πλατινένιο.

Παράλληλα, έχει ερμηνεύσει το «Πιάσε Απ’ Το Χέρι Τη Ζωή (Ψυχής Κλωστή)», μία σύνθεση του Ηλία Μακρίδη που κυκλοφόρησε το 2017 και αποτέλεσε το τραγούδι των τίτλων της επιτυχημένης σειράς «Ήλιος» (2020, ΑΝΤ1), ενώ έχει συνεργαστεί με τους διεθνούς φήμης Έλληνες παραγωγούς Playmen, στα τραγούδια «Stand By Me Now» (2015) και «Silver Moon» (2020).

Δισκογραφία

Συναυλίες 
Οι MEΛΙSSES έχουν τραγουδήσει σε όλα τα σημαντικά θέατρα της Ελλάδας, όπως τα Ωδείο Ηρώδου Αττικού, Μέγαρο Μουσικής Αθηνών, Μέγαρο Μουσικής Θεσσαλονίκης, Κέντρο Πολιτισμού Σταύρος Νιάρχος και Τεχνόπολη Δήμου Αθηναίων, ενώ έχουν εμφανιστεί σε μεγάλες μουσικές διοργανώσεις και events, όπως τα MAD VMA, Athens Pride, Nostos Festival και θεατρικά βραβεία Χορν. Επίσης, ήταν μεταξύ των καλλιτεχνών που τραγούδησαν στη μεγάλη επετειακή συναυλία για τα 10 χρόνια της Panik Records.

Παράλληλα, βάζουν τη σφραγίδα τους στη νυχτερινή ζωή της Αθήνας και της Θεσσαλονίκης με sold out εμφανίσεις και τα τελευταία 6 χρόνια εμφανίζονται σταθερά στο «Box Athens», προσφέροντας μία ανεπανάληπτη εμπειρία live clubbing διασκέδασης. Επίσης, έχουν εμφανιστεί σε δημοφιλείς τηλεοπτικές εκπομπές, όπως «Σπίτι Με Το Mega» και «Just The 2 Of Us».

Ο Χρήστος Μάστορας έχει εμφανιστεί σε συναυλίες με σπουδαίους καλλιτέχνες, όπως: «Στέλιος Καζαντζίδης - Η φωνή, η ψυχή, η ζωή του» (2017, θέατρο Παλλάς), «Λευτέρης Παπαδόπουλος - τι χρώματα τι μουσικές» (2018, Ωδείο Ηρώδου Αττικού),  «Πλέσσας, Χατζηνάσιος, Θεοφάνους: Τρεις συνθέτες «Μαζί για το Παιδί» (2018, Ωδείο Ηρώδου Αττικού),  «Διεθνής Αμνηστία: Συναυλία για τα Ανθρώπινα Δικαιώματα» (2018, Μέγαρο Μουσικής Αθηνών), «Συμφωνικές Ροκ Μεταμορφώσεις» (Καμεράτα, 2018, Μέγαρο Μουσικής Αθηνών), «Γιώργος Μαργαρίτης: Άκου τι θα πω» (2018, θέατρο Βράχων Μελίνα Μερκούρη), «Γέφυρες» (με την ορχήστρα ΙΩΝΙΑ, 2018, ανοιχτό δημοτικό θέατρο Ν. Ιωνίας Βόλου), «Γιώργος Νταλάρας – τα Μουσικά Γενέθλια» (2019, Ωδείο Ηρώδου Αττικού), «Αφιέρωμα στον Δημήτρη Μητροπάνο» (Φεστιβάλ ΕΔΟΝ, 2019, Λευκωσία) και «Γιώργος Νταλάρας – Ωραία Παρέα» (2021, Christmas Theater).

Τηλεοπτική Παρουσία 
Ως ένας από τους πλέον ταλαντούχους και επιτυχημένους καλλιτέχνες της γενιάς του, ο Χρήστος Μάστορας έχει συμμετάσχει ως μέντορας και κριτής σε talent shows.

Το 2016 ήταν κριτής στο «Rising Star» (ANT1), όπου και αναδείχθηκε νικητής των κριτών καθώς την πρώτη θέση κέρδισε ο Γιάννης Ξανθόπουλος.

Το 2019 συμμετείχε ως κριτής στο «The X Factor» (Open), όπου κατέκτησε ξανά τη νίκη ανάμεσα στους κριτές, καθώς νικητής αναδείχθηκε ο Γιάννης Γρόσης.

Το 2022 έγινε ξανά κριτής στο «The X Factor», στο νέο κύκλο του talent show στο Mega, όπου αναδείχθηκε νικητής στους κριτές, καθώς την πρώτη θέση του talent show πήρε η Κατερίνα Λαζαρίδου. 

Επίσης, το 2018 παρουσίασε το Madwalk, το μεγάλο event μόδας και μουσικής, μαζί με την Μαίρη Συνατσάκη. 

Παράλληλα, μαζί με τις MEΛΙSSES έχει εμφανιστεί σε τηλεοπτικές εκπομπές και shows, στα οποία έβαλαν τη μοναδική υπογραφή τους. Μεταξύ αυτών είναι το «Σπίτι Με Το Mega», όπου παρουσίασαν μουσικές συμπράξεις – έκπληξη, το «Μουσικό Κουτί» (2021, ΕΡΤ) όπου ένωσε τη φωνή του με εκείνη της Άλκηστις Πρωτοψάλτη, καθώς και ο τελικός του «Just The 2 Of Us» (2022, Alpha), όπου ο Χρήστος Μάστορας έκανε ανεπανάληπτα ντουέτα με τον διεθνώς γνωστό Έλληνα παρουσιαστή Νίκο Αλιάγα.

Κοινωνική Δράση 
Κοινωνικά ευαισθητοποιημένος και ενεργός πολίτης, έχει πάρει θέση σε ζητήματα της επικαιρότητας, έχοντας συναντηθεί ακόμα και με τον Έλληνα πρωθυπουργό για την επίλυσή τους.

Συγκεκριμένα, στις αρχές Νοεμβρίου 2021 έγινε δεκτός στο Μέγαρο Μαξίμου από τον Κυριάκο Μητσοτάκη για το ζήτημα της ασφάλισης χιλιάδων ομογενών από την Βόρειο Ήπειρο. Είχε προηγηθεί μία δημόσια επιστολή του Χρήστου Μάστορα προς την ελληνική κυβέρνηση, που «ανέβηκε» στα social media του, με την οποία ζητούσε την κατάργηση των ρυθμίσεων που είχαν ως αποτέλεσμα να αφαιρούνται επιδόματα και να περικόπτονται συντάξεις από περίπου 250.000 ομογενείς που ζουν στην Ελλάδα (Βορειοηπειρώτες, Ποντίους, παλιννοστούντες). Κατά τη συνάντηση, ο πρωθυπουργός δεσμεύτηκε να αρθεί η εν λόγω αδικία. 

Επίσης, μαζί με τις MΕΛΙSSES έχουν κάνει πλήθος φιλανθρωπικών συναυλιών. Μεταξύ άλλων, το 2019 τραγούδησαν για τα 50 χρόνια της ΕΛΕΠΑΠ στο Μέγαρο Μουσικής Θεσσαλονίκης και τα έσοδα διατέθηκαν για τους σκοπούς του Ιδρύματος και το 2021 έδωσαν το live streaming concert «ΜΕΛISSES for the dogs», τα έσοδα του οποίου δόθηκαν για δράσεις της Save A Greek Stray (SGS) για την προστασία των αδέσποτων. Επίσης, το 2020, εν μέσω της παγκόσμιας πανδημίας covid-19, οι ΜΕΛΙSSES κατέθεσαν το ποσό των 5.000 ευρώ, που θα δινόταν για το music video της επιτυχίας «Μισή Καρδιά», στον ειδικό λογαριασμό του ελληνικού Κράτους για την ενίσχυση των νοσοκομείων.

Εξωτερικοί Σύνδεσμοι 

 Χρήστος Μάστορας Instagram
 ΜΕΛΙSSES στο Facebook
 MEΛΙSSES στο Instagram
 Επίσημο site
 Επίσημο YouTube channel
 MEΛΙSSES Spotify
 ΜΕΛΙSSES στο Panik Music
 Χρήστος Μάστορας στο Panik Music

Παραπομπές 

Έλληνες άνδρες τραγουδιστές
Έλληνες τραγουδιστές ποπ
Βορειοηπειρώτες